ከአሜሪካ ዩኒቨርስቲዎች ጋር የተፈጠረው ግንኙነት ለትምህርት ጥራትና ለቴክኖሎጂ ሽግግር አስተዋዕኦ ያደርጋል
– በአሁኑ ወቅት ከተለያዩ የአሜሪካ ግዛት ዩኒቨርስቲዎች ጋር የተፈጠረው ግንኙነት ለትምህርት ጥራትና ለቴክኖሎጂ ሽግግር ትልቅ አስተዋፅኦ እንደሚያደርግ ምክትል ጠቅላይ ሚኒስትሩ ገለጹ፡፡ ምክትል ጠቅላይ ሚኒስትር ደመቀ መኮንን ከሰባት የአሜሪካ ግዛት ዩኒቨርስቲዎች የተውጣጡ የልዑካን ቡድንን ዛሬ በጽህፈት ቤታቸው ተቀብላው ሲያነጋግሩ እንደገለጹት የአሜሪካ ግዛት ዩኒቨርስቲዎች ለኢትዮጵያ አዳዲስ ዩኒቨርስቲዎች የመምህራን አቅም ግንባታ ድጋፍ ይሰጣሉ፡፡ የቡድኑ የአዳዲስ ዩኒቨርስቲዎች የስራ ጉብኝት ይህኑ ድጋፍ ለመስጠት የሚያስችል መሆኑን ጠቁመው ከመምህራን ድጋፍ በተጨማሪ የተማሪዎች ልውውጥ የሚደረግበት ነው ብለዋል፡፡ የአሜሪካ ዩኒቨርስቲዎች በጤናው ዘርፍ ምርምር ለማድረግ ተማሪዎቻቸውን ወደ ኢትዮጵያ ከፍተኛ የትምህርት ተቋማት ልኮ በማስተማር እንዲሁም ጥናትና ምርምር ማድረግ እንደሚፈልጉም አስታውቀዋል፡፡ የቡድኑ መሪና በአሜሪካ ዓለም አቀፍ ጉዳዮች ምክትል ፕሬዝዳንት አምባሳደር ቲቦር ናዥ የስራ ጉብኝቱ ለሁለተኛ ጊዜ መሆኑንና ቡድኑ በአጠቃላይ በሰሜንና ደቡብ ኢትዮጵያ የሚገኙ ስምንት ዩኒቨርሰቲዎች ጋር የአጋርነት ስራ ለማከናወን የሚያስችል መሆኑን አስረድተዋል፡፡ የአሜሪካ ዩኒቨርስቲዎች የጀመሩትን የሰው ሃይል ድጋፍ በማጠናከር የትምህርት ጥራት እንዲጠበቅ የበኩላቸውን አስተዋጽኦ የሚያደርጉበት ”ዘላቂ የኢትዮጵያ ትምህርት ልማት ፕሮግራም”መነደፉን ገልጸዋል፡፡ እንደ ኢዜአ ዘገባ በተለይ በግብርናው፣ በሳይንስ ምርምርና ምህንድስና ዘርፍ ልምድና ተመክሮን ለኢትዮጵያ እንደሚያካፍሉም ተናግረዋል፡፡ የዩኒቨርስቲ ፕሬዝዳንቶችን ያካተተው የልዑካን ቡድን በሁለተኛው የስራ ጉብኝቱ የአዳማ፣የአዋሳ የድሬደዋ፣ የዓለማያና የጅማ ዩኒቨርስቲዎች ሲሆን የመጀመሪያው ቡድን ደግሞ የመቀሌ የአክሱምና የባህርዳር ዩኒቨርስቲዎችን ቀደም ሲል መጎብኘቱን ለማወቅ ተችሏል፡፡ 